奉送韋起居老舅百日假滿歸嵩陽舊居
作者：權德輿
朝代：唐

paragraphs: 威鳳翔紫氣，孤雲出寥天。
奇采與幽姿，縹緲皆自然。
嘗聞陶唐氏，亦有巢由全。
以此聳風俗，豈必效羈牽。
大君遂羣方，左史蹈前賢。
振衣去朝市，賜告歸林泉。
滑和固難久，循性得所便。
有名皆畏途，無事乃真筌。
舊壑窮杳窱，新潭漾淪漣。
嵓花落又開，山月缺復圓。
輕策逗蘿逕，幅巾淩翠煙。
機閑魚鳥狎，體和芝朮鮮。
四皓本違難，二疏猶待年。
況今寰海清，復此鬢髮玄。
顧慙纓上塵，未絕區中緣。
齊竽終自退，心寄嵩峯巔。